বাস্তবতা হলো,সমগ্র মধ্যপ্রাচ্য আজ স্বৈরাচারি শাসকদের হাতে অধিকৃত।যে কোন মূল্যে তারা সে অধিকৃতি ধরে রাখতে চায়।এবং রুখতে চায় গণতন্ত্র ও জনগণের ক্ষমতায়ন। নইলে তেলসম্পদের যে পাহাড়ের উপর তারা বসে আসে তা হাতছাড়া হয়ে যাবে এবং সে অঢেল সম্পদের উপর মালিকানা প্রতিষ্ঠা পাবে জনগণের। তিউনিসিয়া,মিশর,লিবিয়া ও ইয়েমেনের ন্যায় ৪টি দেশে যখন স্বৈরাচারের পতন ঘটে তখন বাঁকি স্বৈরাচারিরাও প্রচন্ড ভয়ে ভয়ে ছিল নিজেদের গদী বাঁচানো নিয়ে। তারা চাচ্ছিল স্বৈরাচারি সরকার পতনের সে জোয়ার তাড়াতাড়ি বন্ধ হোক। সে লক্ষে স্বৈরাচারি শাসকদের বিনিয়োগটিও কম ছিল না। তারা শত শত কোটি ডলার বিনিয়োগ করেছে মুরসী বিরোধীদের শক্তি বৃদ্ধিতে।কারণ এটি ছিল তাদের নিজস্ব যুদ্ধ। তবে ড. মুরসীকে হটানোর পর সে বিনিয়োগ ও যুদ্ধ তারা বন্ধ করেনি,বরং বহুগুণ বৃদ্ধি করেছে। তাদের ভয়,সামরিক সরকারকে সাহায্য না করলে ইখওয়ান আবার ক্ষমতা ফিরে পাবে এবং সংকট বাড়বে স্বৈরাচারের।ফলে মিশরে আজ যে সংঘাতের আগুন,তাতে এসব স্বৈরাচারি শাসকদের পক্ষ থেকে যে প্রচুর পেট্রোল ঢালা হবে তা নিয়ে কি সন্দেহ আছে?